Nasionale minimumloon nie ŉ oplossing nie, sê Agri SAArgieffoto Foto: en.starafrica.com Agri SA het Dinsdag gesê ŉ nasionale minimumloon sal tot werksverliese lei. “Dit sal uiters kortsigtig wees, indien nie onmenslik nie, om nie die desperate poging te erken waarin talle mede-Suid-Afrikaners hulself bevind nie,” het Johannes Möller, president van Agri SA, gesê. “Ons kan definitief nie as individue en as ŉ land ons blind hou vir die absolute armoede of selfs nog erger, dat mense nie kos het nie.” Hy het gesê ŉ verhoging van 52% in die minimumloon in 2013 in die landbousektor, het die reeds merkbare afname in werkverskaffing in die bedryf bekragtig. Möller meen die huidige minimumloon kan die opnamekapasiteit vir veral ongeskoolde werkers, selfs nog meer laat daal. “Dit oortree die edele doelwitte van die Nasionale Ontwikkelingsplan vir die bedryf om teen 2030 een miljoen poste te skep,” het hy gesê. “Wat ons wel benodig, is ŉ arbeidsmag wat beter opgelei is, arbeidsmarkte wat nie so streng is nie en ŉ benadering wat ekonomiese mededinging sal aanmoedig.”